Ján Cibuľa (rómsky funkcionár)

Ján Cibuľa, MUDr. (* 7. január 1932, Klenovec – † 18. august 2013, Bern) bol slovenský lekár rómskeho pôvodu. Spoluzakladateľ Zväzu Cigánov-Rómov na Slovensku, účastník prvého stretnutia Medzinárodnej rómskej únie v Orpingtone. Viedol dvanásťčlennú delegáciu západných a východných Rómov do sídla OSN v New Yorku a bol nominovaný na Nobelovu cenu za mier.CIBUĽA, JÁN MUDr. In: 

 Skorý život 
Ján Cibuľa vyštudoval gymnázium v Rimavskej Sobote. Jeho otec bol huslista. V roku 1957 sa stal prvým Rómom vo vtedajšom Československu, ktorý ukončil Lekársku fakultu Univerzity Komenského v Bratislave.Ján Cibuľa. In:  V roku 1968 sa stal spoluzakladateľom Zväzu Cigánov-Rómov.

 Pôsobenie v zahraničí 
Po odchode Cibuľovej manželky do Rakúska sa ju neúspešne pokúšal vyhľadať v zahraničí. Napokon emigroval do Švajčiarska. Od roku 1968 praxoval a pôsobil ako lekár v Berne, kde sa stal uznávaným odborníkom.

 Medzinárodná rómska únia (International Romani Union – IRU) 
Ján Cibuľa sa počas svojho pôsobenia vo Švajčiarsku stretol s predsudkami voči Rómom a začal pracovať na združení rómskych elít Európy. V roku 1971 pomohol zorganizovať stretnutie rómskych elít v anglickom Orpingtone, ktoré sa stalo prvým stretnutím Medzinárodnej rómskej únie (International Romani Union – IRU). Na tomto stretnutí predstavil program na záchranu rómskeho ľudu a kultúry. V roku 1978 zorganizoval Cibuľa druhý kongres Medzinárodnej rómskej únie v Ženeve. Tento kongres schválil smerovanie a ciele IRU na ďalšie obdobie. Taktiež si kongres zvolil Cibuľu za prezidenta IRU. O rok neskôr Cibuľa financoval a viedol dvanásťčlennú delegáciu západných a východných Rómov Európy do sídla OSN v New Yorku. OSN uznala Rómov za národ a prijala IRU ako medzinárodnú rómsku reprezentatívnu organizáciu. Zároveň bola IRU zaradená do zoznamu skupín mimovládnych organizácií so štatútom pozorovateľa. Dr. Cibuľa sa stal veľvyslancom IRU v OSN.

V roku 1985 dostal švajčiarsku Kultúrnu cenu kantónu Bern. Cibuľa vtedy ešte nemal švajčiarske občianstvo, a tak sa stal iba druhým cudzincom v histórii, ktorý získal toto ocenenie. Počas socialistického režimu československé úrady nedovolili, aby informácie o jeho úspechu prenikli na územie Československa. Taktiež mohol Jána navštevovať vo Švajčiarsku len jeho otec. Ján Cibuľa písal o rómskej kultúre a zvykoch v periodickej tlači a vystupoval v televíznych diskusiách. Bojoval aj za odškodnenie obetí rómskeho holokaustu.

 Návrat domov a ocenenia 
Ján Cibuľa sa vrátil domov na vtedajšie územie Československa v roku 1990. Bol zaradený do Príručky slovenskej exilovej kultúry ako významná osobnosť. V roku 1999 dostal ponuku od Českej televízie a produkčnej spoločnosti MEGA Entertaining z Izraela na nakrútenie dokumentárneho filmu o jeho živote. Združenie česko-slovenských Rómov v Kanade Cibuľu v roku 2001 nominovalo na Nobelovu cenu za mier. V roku 2002 mu bola udelená cena za celoživotné úsilie Associazione THEM ROMANO. V roku 2008 dostal od slovenskej vlády ocenenie Cena za ľudskosť. Ku koncu života sa mu postupne zhoršoval zdravotný stav a od roku 2009 sa už pohyboval na invalidnom vozíčku. Ján Cibuľa podľahol ťažkej chorobe 18. augusta v roku 2013 vo svojom dome. Prezidentka Zuzana Čaputová ho ocenila vyznamenaním Rad Ľudovíta Štúra 1. triedy in memoriam.

 Referencie 

Kategória:Osobnosti z Klenovca
Kategória:Slovenskí lekári
Kategória:Slovenské osobnosti rómskeho pôvodu
Kategória:Slovenskí emigranti a exulanti
Kategória:Huslisti rómskeho pôvodu
Kategória:Švajčiarske osobnosti
Kategória:Držitelia Radu Ľudovíta Štúra I. triedy
Kategória:Absolventi Lekárskej fakulty Univerzity Komenského v Bratislave